| **Handicaprådet**  HR og Jura  Byrådssekretariatet  Aarhus Kommune |  |
| --- | --- |
| **Jura**  Rådhuset, Rådhuspladsen 2  8000 Aarhus C  Telefon: 89 40 20 00  Direkte telefon: 29 208402  E-mail:  Direkte e-mail:  lakl@aarhus.dk  www.aarhus.dk  Sagsbehandler:  Lars Kloppenborg |  |

**Høring af Indstilling vedr. Sundhedsaftale 2024 - 2027**

Indledningsvist ser Handicaprådet gerne, at man i forbindelse med fremtidige høringsprocesser også får mulighed for at bistå Byrådet med input og synspunkter i den fase, hvor udkastet til Sundhedsaftale er til høring i Aarhus Kommune og ikke kun, når aftalen nu foreligger i færdig form.

Sundhedsaftalen er generelt præget af mange fine intentioner, som dog samtidig skal ses ind i en kontekst af en stærkt presset regional økonomi med meget vanskelige prioriteringer i hele budgetperioden. I den sammenhæng noterer Handicaprådet sig derfor med både stor bekymring og opmærksomhed, at Sundhedsaftalen 2024- 2027 ikke indeholder ét ord om funktionsnedsættelse eller særligt fokus på mennesker med handicap.

Som konkret eksempel bliver det ikke nævnt hvorledes man som borger får hjælp til brug af teknologiske hjælpemidler. Det nævnes heller ikke hvorledes borgere med kognitivt handicap og/eller fysisk handicap med BPA ordning får den nødvendige hjælp. Det gælder både behov ved en evt. sygehusindlæggelse, i perioden efter udskrivning og fokus på tilgængelighed i mere bred forstand, hvor man er afhængig af hjælp i forskellige former.

Handicaprådet opfordrer derfor til at der både politisk og forvaltningsmæssigt rettes særlig opmærksomhed i den konkrete udmøntning af Sundhedsaftalen på det felt.

Handicaprådet vil på det grundlag meget gerne tage imod det tilbud om dialog som forvaltningen i Magistratsafdelingen for Sundhed og Omsorg har afgivet i forbindelse med denne høringsproces, for at sikre størst mulig klarhed i forhold til de snitfladeproblematikker, som har afgørende betydning for rådets brugere.

Århus Kommune har som nævnt tidligere indsendt høringssvar til aftalen. Høringssvaret blev godkendt på byrådsmøde d. 16. august med tilslutning fra alle partier. På to punkter ønskede Århus Kommune ændringer i aftalen:

- At der er et ønske om, at ”Forebyggelse i et 0-100 års perspektiv” bliver et selvstændigt indsatsområde i sundhedsaftalen

 - At der foreslås en ny vision for sundhedsaftalen ”Lighed i sundhed”.

Handicaprådet kan ikke umiddelbart se disse ændringer imødekommet og opfordrer derfor til en nærmere drøftelse heraf i den politiske behandling.

Endelig opfordres der til, at alle dokumenter i høringsmaterialet opfylder standarden for god tilgængelighed. Der er desværre ingen opmærkning af overskrifter m.v. i PDF-versionen, og det vanskeliggør navigation mellem afsnit i dokumentet.

På vegne af Handicaprådet

Finn Amby Polly Dutschke

formand næstformand